**Edvard Armas Järnefelt**, nado en Viipuri o 14 de agosto de 1869 e finado en Estocolmo o 23 de xuño de 1958, foi un compositor e director de orquestra finlandés. Armas Järnefelt foi un dos introdutores das óperas de Richard Wagner en Finlandia. Desenvolveu a súa carreira como compositor e director de orquestra principalmente en Suecia, adoptando a cidadanía deste país en 1910.

Traxectoria
-----------

Armas Järnefelt naceu o 14 de agosto de 1869 en Viipuri (daquela no Gran Ducado de Finlandia e actualmente denominada Vyborg en territorio ruso), fillo do xeneral August Aleksander Järnefelt e Elisabeth Järnefelt (nada *Clodt von Jürgensburg*). A familia de Armas Järnefelt tivo un impacto especial na historia cultural finlandesa, especialmente a figura de súa nai, pertencente a unha familia nobre do Báltico, que apoiou a numerosos artistas finlandeses, por outra banda os seus irmáns tamén estiveron ligados ao mundo cultural: seu irmán Eero foi pintor e seu irmán Arvid foi escritor, ademais de que súa irmá Aino casou co tamén compositor Jean Sibelius.

Entre 1887 e 1890 estudou no Instituto de Música de Helsinqui con Martin Wegelius e Ferruccio Busoni, sendo un dos alumnos máis destacados da institución xunto con Jean Sibelius. En 1890 trasla a Alemaña para estudar con Albert Becker en Berlín, onde permaneceu ata 1893, ano no que se trasladou a París para estudar no conservatorio con Jules Massenet durante un ano. En 1894 viaxou a Bayreuth con Sibelius, onde ambos se somerxeron na música de Wagner. Froito da influencia wagneriana nacería a súa *Fantasía Sinfónica*, que na súa estrea en Helsinqui en 1895 non conseguiu éxito entre os críticos e non volveu soar en Finlandia ata 2008.

De volta en Finlandia tras dirixir varias orquestras en Alemaña, Armas Järnefelt dirixiu a Viipurin Musiikinystäväin Orkesterin na súa cidade natal entre 1898 e 1903. Ao ano seguinte de deixar o seu cargo en Viipuri dirixiu representacións de ópera no Suomen Kansallisteatteri (Tratro Nacional), dirixindo por primeira vez óperas de Wagner en Finlandia como *Tannhäuser* (1904) ou *Die Walküre* (1905), involucrando con frecuencia á súa primeira muller, a soprano Maikki Pakarinen. Nese momento as producións wagnerianas de Järnefelt e Kajanus rivalizaban entre si e o entusiasmo da audiencia estaba garantido. Ao mesmo tempo que dirixía o Instituto de Música de Helsinqui entre 1906 e 1907.

En 1905 instalouse en Suecia ao ser nomeado director da ópera de Estocolmo no seu primeiro ciclo na tempada 1905-1906. Frecuentemente En 1907 comezou a súa segunda etapa como director da ópera de Estocolmo, á vez que era nomeado director da corte sueca en 1911 e primeiro director da corte en 1923, permanecendo no cargo da ópera da capital sueca ata 1932, cando foi nomeado director principal e director artístico da Suomen Kansallisooppera (Ópera Nacional de Finlandia). Järnefelt ocupou o cargo á fronte da ópera nacional finlandesa ata 1936, continuando o entusiasmo do público finlandés pola música de Wagner con varias interpretacións de óperas do compositor alemán, entre elas a estrea de *Parsifal*, ou as representacións de *Siegfried* (1934) ou *Götterdämmerung* (1935). Seis anos despois era nomeado director da Helsingin kaupunginorkesteri, sucedendo a Georg Schnéevoigt e converténdose no terceiro director da orquestra de Helsinqui durante unha tempada.

Obra
----

Armas Järnefelt.
Järnefelt compuxo varias obras poéticas para pequena orquestra, así como poemas sinfónicos, música para teatro, música de cámara, coros, cantatas, e pezas para piano. Entre as súas principais obras destacan *Korsholma*, *Forsfärden*, a cantata *Isänmaan kasvot*, e as populares miniaturas *Berceuse* e *Prelude*. Järnefelt foi un dos compositores de cantatas máis prolíficos na historia da música finlandesa, escribindo a última delas en 1940, despois da cal aínda escribiu algunhas pezas corais.

Järnefelt comezou a escribir cancións en 1890, mais na súa carreira hai dous nomes que o marcaron especialmente tanto como compositor como director: Wagner e Sibelius. A música de Wagner provocou un grande impacto nel nos anos que permaneceu en Berlín e influíu nas súas composicións, ata o punto que declarou:

|  |  |  |
| --- | --- | --- |
| "| Estaba posuído por unha incrible febre wagneriana, era insaciable como un adicto ás drogas... E este enfeitizamento durou moito tempo... | "|

Järnefelt coñeceu a Sibelius na súa etapa de estudante en Helsinqui, onde ambos foron compañeiros no Instituto de Música da capital finlandesa, e os lazos familiares despois de que Sibelius casara coa súa irmá Aino os achegaron máis aínda. Os dous compositores xurdiron ao mesmo tempo e cando o xenio de Sibelius comezou a ser evidente, a creatividade de Järnefelt minguou, e dende aquel momento só escribiu unhas poucas cancións solistas. Järnefelt declarou sobre a frustración que o xenio de Sibelius provocou nos seus compañeiros:

|  |  |  |
| --- | --- | --- |
| "| Sibelius foi para min a encarnación da música. A súa audaz, orixinal escritura foi unha inspiración, mais o xeito no que el procedeu sobre vías inauditas e inalcanzables foi perturbador, mesmo paralizante. Despois de escoitalo, non me sentía inclinado a escribir música, parecía inútil mesmo tentar sequera seguilo... | "|

Posiblemente este feito propiciara que escribira todas as súas composicións máis ambiciosas nunha rápida sucesión na década de 1890, cando Sibelius comezou a destacar. A popularidade de Sibelius puido motivar tamén o cambio de rumbo na carreira de Järnefelt, cambiando a composición pola dirección orquestral.

Se ben é nassúas miniaturas *Berceuse* e *Prelude* onde descansa a modesta fama internacional de Armas Järnefelt, a máis importante das súas obras temperás é o poema sinfónico *Korsholma* (1894), cuxas escenas dramáticas de batalla mesturan elementos wagnerianos con elementos nacionais finlandeses. As súas obras orquestrais son xeralmente máis líricas, como no caso da súa *Ouverture lyrique*, mentres que outras obras como *Heimatklang* teñen unha clara influencia wagneriana e mesmo strausiana.

### Música no cine

Armas Järnefelt foi pioneiro da música para o cine en Finlandia ao compoñer en 1919 a música para o filme de Mauritz Stillerin *Laulu tulipunaisesta kukasta*.

Notas
-----

1. 1 2  Encyclopædia Britannica (ed.). "Armas Järnefelt" (en inglés). Arquivado dende o orixinal o 15 de febreiro de 2021. Consultado o 30 de xaneiro de 2021.
2. ↑  Naxos (ed.). "ARMAS JARNEFELT (1869 - 1958)" (en inglés). Consultado o 27 de agosto de 2014.
3. 1 2 3 4 5 6 7 8 9 10  sibelius.fi (ed.). "Relatives alphabetically" (en inglés). Consultado o 2 de setembro de 2014.
4. 1 2 3 4 5  Kimmo Korhonen (2000). musicfinland.fi, ed. "Armas Järnefelt in Profile" (en inglés). Arquivado dende o orixinal o 28 de agosto de 2014. Consultado o 14 de setembro de 2014.
5. 1 2  jpc.de (ed.). "Armas Järnefelt (1869-1958): Symphonische Fantasie" (en alemán). Consultado o 20 de setembro de 2014.
6. 1 2 3 4  Finnland Institut in Deutschland (ed.). "Musik aus dem deutschsprachigen Raum in Finnland" (en alemán). Arquivado dende o orixinal o 14 de setembro de 2014. Consultado o 14 de setembro de 2014.
7. ↑  npr.org (ed.). "Classical Lost And Found: Armas Jarnefelt Emerges From The Shadow Of Sibelius" (en inglés). Consultado o 20 de setembro de 2014.
8. 1 2  Juan Carlos Díaz Lorenzo. Del país de Finlandia, ed. "Jean Sibelius" (en castelán). Consultado o 14 de setembro de 2014.
9. ↑  Sibelius Gesellschaft Deutschland (ed.). "Die Anfänge" (en alemán). Arquivado dende o orixinal o 24 de setembro de 2015. Consultado o 14 de setembro de 2014.
10. ↑  lastfm (ed.). "Armas Järnefelt" (en castelán). Consultado o 3 de setembro de 2014.

Véxase tamén
------------

### Outros artigos

* Kungliga Operan

### Bibliografía

* Salmi, Hannu (toim.): *Armas Järnefelt: Kahden maan mestari.* Helsinqui: Suomalaisen Kirjallisuuden Seura, 2009. ISBN 978-952-222-057-8

### Ligazóns externas

* Kimmo Korhonen. musicfinland.fi, ed. "Armas Järnefelt in Profile". Arquivado dende o orixinal o 28 de agosto de 2014. Consultado o 27 de agosto de 2014.  *(en inglés)*
* *Berceuse* de Armas Järnefelt interpretada por Risto Vuolanne (contrabaixo, OSG)

|  |  |
| --- | --- |
| Control de autoridades | 
* Wd: Q767237
* WorldCat
* VIAF: 42025585
* BIBSYS: 2119433
* BNE: XX1469884
* BNF: 138955879
* CiNii: DA1203060X
* DeutscheBio: 128790776
* Discogs: 928602
* EBID: ID
* Europeana: ID
* FAST: 142671
* GND: 128790776
* IMDb: nm1305360
* IMSLP: ID
* ISNI: 0000 0000 8120 9973
* LCCN: n84130913
* LOC-Jukebox: 2201
* MusicBrainz: ID
* NKC: xx0179948
* NTA: 321412133
* openMLOL: 1955
* SELIBR: 208161
* SNAC: w6dz18tn
* SUDOC: 080539114
* WikiTree: Järnefelt-7

 |